laion/Wikipedia-Exotic huggingface dataset:
מרקוס קנטיניוס פנולה

מרקוס קנטיניוס פנולה (בלטינית: Marcus Centenius Penula; מת בשנת 212 לפנה"ס) היה מצביא רומאי שהתפרסם בכך הנהיג את הכוח הרומאי בקרב סילארוס במהלך המלחמה הפונית השנייה. מעט מאוד ידוע עליו. המקור היחיד אודות חייו הוא טיטוס ליוויוס, הנחשב באופן כללי לבלתי אמין. על פי ליוויוס, שמו הפרטי המקורי היה מרקוס קנטיניוס, והקוגנומן "פנולה" שמשמעותו "הנועז" הוסף לו רק אחרי מותו. הוא שירת בצבא הרומי כחייל פשוט. בשנת 212 לפנה"ס הוא הגיש בקשה חריגה בפני הסנאט הרומי. אותה תקופה השתוללה ברחבי חצי האי האפניני המלחמה הפונית השנייה. המצביא הקרתגי חניבעל ברקה בזז את איטליה כולה כאשר המפקדים המקצוענים של הצבא הרומי אינם מעזים להגיע לקרב סדיר עמו. קנטיניוס ביקש מהסנאט להוביל נגד חניבעל צבא של 5,000 מתנדבים נגד חניבעל. בהמלצת הפראיטור פובליוס קורנליוס סולה, הוא הורשה להוביל צבא כזה שכלל בפועל 8,000 מתנדבים חצי מהם היו בני העיר רומא וחצי מבין בעלות הברית של רומא. קנטיניוס צעד דרך לוקאניה מתוך מחשבה לפגוש את חניבעל בקמפניה. בדרכו הצטרפו אליו איכרים רבים וצבאו כמעט הוכפל. הוא נפגש עם חניבעל בקרב סילארוס באזור נהר סאלה של ימינו. הקרב לא היה שקול מלכתחילה, חניבעל היה מצביא מוכשר ובעל ניסיון וחייליו היו וותיקים ומוכשרים, ולעומתו היה קנטיניוס חסר הכשרה פיקודית וחייליו היו חמושים באופן דל וחסרי כל ניסיון צבאי. כשראה קנטיניוס שהוא עומד להפסיד, הוא השליך את עצמו בכוונה תחילה אל בין החניתות של האויב ונתן שיהרגו אותו. צבאו התפזר, אולם הסחת הדעת הזעירה אפשרה לקונסולים של אותה שנה להתארגן ולהטיל את המצור על קפואה. לקסיקון לביוגרפיות ולמיתולוגיה של יוון ורומא טיטוס ליוויוס, ספר עשרים וחמישה, 19.
לארס שטינדל

לארס שטינדל (בגרמנית: Lars Stindl; נולד ב־26 באוגוסט 1988 בשפייר שבגרמניה המערבית) הוא כדורגלן עבר גרמני ששיחק בעמדת הקשר ההתקפי. שטינדל שיחק בעיקר בשלושה מועדונים - בקרלסרוהה בה התחיל וסיים את הקריירה, הנובר 96 ובורוסיה מנשנגלדבך. לשטינדל 11 הופעות וארבעה שערים במדי נבחרת גרמניה, עמה זכה בגביע הקונפדרציות 2017. שטינדל גדל במועדון הנוער של קרלסרוהה, ובעונת 2006/07 החל לשחק בקבוצת המילואים של המועדון, ששיחקה אז בליגה האזורית הדרומית, שהייתה השלישית בהיררכיית הליגות בגרמניה. בעונת 2007/08 ערך שתי הופעות בקבוצה הבכירה של קרלסרוהה, ששיחקה אז בליגת הבונדסליגה, ובעונת 2008/09 קיבל הזדמנויות רבות הרבה יותר בקבוצה הבכירה, כשבמקביל המשיך לשחק בקבוצת המילואים. קרלסרוהה נשרה אל הבונדסליגה השנייה באותה עונה, ושטינדל נשאר במועדון עונה אחת נוספת. בעונת 2009/10 הופיע שטינדל ב-33 משחקים בבונדסליגה השנייה במדי קרלסרוהה והבקיע תשעה שערים, אך הקבוצה סיימה במקום העשירי בלבד ולא הצליחה לשוב לבונדסליגה. בתום עונה זו עזב שטינדל את קרלסרוהה, וחזר לבונדסליגה כאשר חתם בהנובר 96. שטינדל שיחק בהנובר במשך חמש עונות, והפך לקשר שמקומו בהרכב יציב יחסית, כאשר הקבוצה מצליחה לשמור על מקומה בבונדסליגה. בעונת 2011/12 הגיע שטינדל עם הנובר לרבע גמר הליגה האירופית, כאשר הבקיע שני שערים במפעל זה באותה עונה, והקבוצה הודחה באותו שלב על ידי אתלטיקו מדריד במפגש כפול. בעונת 2014/15 הבקיע שטינדל עשרה שערים במדי הנובר, וזו הייתה העונה המוצלחת ביותר שלו בקבוצה, שגרמה לקבוצות צמרת להתעניין בו. בתום עונה זו חתם שטינדל בבורוסיה מנשנגלדבך, לאחר שצבר 131 הופעות ליגה בהנובר, בהן הבקיע 19 שערים. באוגוסט 2015 ערך שטינדל את הבכורה שלו במדי בורוסיה מנשנגלדבך בניצחון 1–4 על פ.צ. סנט פאולי במסגרת הגביע הגרמני. את עונת 2015/16 סיימו שטינדל וגלדבאך במקום הרביעי בבונדסליגה, על אף פתיחת עונה עם חמישה הפסדים רצופים. בקיץ 2016 מונה שטינדל כקפטן הקבוצה, לאחר שהקפטן הראשי מרטין שטרנצל פרש מכדורגל, וקפטן המשנה גרניט שאקה עבר לארסנל. לקראת עונת 2023/2024 חזר לקבוצה בה גדל, קרלסרוהה ששיחקה בבונדסליגה השנייה. שטינדל ערך 24 הופעות והבקיע ארבעה שערים בעונה זו. בסיומה פרש ממשחק פעיל. לשטינדל הופעות במדי נבחרות גרמניה הצעירות. ביוני 2017 ערך את הופעת הבכורה שלו בנבחרת גרמניה הבוגרת, בתיקו 1-1 מול נבחרת דנמרק במשחק ידידות. שטינדל פתח בהרכב במשחק זה, ובישל את שער השוויון בדקה ה-88 ליושוע קימיך שהבקיע בבעיטת מספרת. שטינדל נכלל בסגל נבחרת גרמניה לגביע הקונפדרציות 2017, והבקיע במשחק הפתיחה מול נבחרת אוסטרליה את השער הראשון בניצחון הגרמני בתוצאה 2–3. בהמשך שלב הבתים הבקיע שטינדל שער נוסף בתיקו 1-1 מול נבחרת צ'ילה. במשחק הגמר, שוב מול נבחרת צ'ילה, הבקיע שטינדל את שער הניצחון של בדקה ה-20 מבישול של טימו ורנר, והעניק לגרמניה ניצחון 0–1 וזכייה בגביע הקונפדרציות. עם נבחרת גרמניה: גביע הקונפדרציות 2017 מדיה וקבצים בנושא לארס שטינדל בוויקישיתוף לארס שטינדל, ברשת החברתית אקס (טוויטר) לארס שטינדל, באתר Transfermarkt לארס שטינדל, באתר Fussballdaten.de (בגרמנית) לארס שטינדל, באתר Soccerway לארס שטינדל, באתר WorldFootball.net לארס שטינדל, באתר National Football Teams לארס שטינדל, באתר FootballDatabase.eu
טלזה טרמה

טלזה טרמה (באיטלקית: Telese Terme) היא עיירה וקומונה בנפת בנוונטו בקמפניה שבאיטליה. טלזה טרמה נבנתה על בסיס העיר העתיקה טלסיה. טלסיה נבנתה בתאריך לא ברור במהלך העת העתיקה. העיר הצטרפה לברית עם הרפובליקה הרומית, ובשנת 217 לפנה"ס נכבשה בידי קרתגו. הרומאים כבשו אותה בחזרה בשנת 214 לפנה"ס. באזור המאה העשירית החלה להיווצר באזור עיירה מגובשת שנבנתה בעיקרה סביב קתדרלה שנבנתה באזור. בשנת 1349 התרחשה באזור רעידת אדמה חזקה שהחריבה את כל העיר. בנוסף על כך רעידת האדמה פלטה לחלל האוויר גזים רעילים שהפכו את הישיבה באזור לבלתי נסבלת. העיר ננטשה והתושבים עקרו לעיירות הסמוכות. באזור המאה ה-19 החלה העיר לפרוח תודות ליוזמות מצד בעלי עסקים פרטיים. בשנת 1861 גרו בעיר 494 תושבים. לקראת סוף המאה נבנתה בעיר תחנת רכבת ונפתח סניף דואר. בשנת 1992, בעקבות משאל עם, שונה שם העיירה מ"טלזה" ל"טלזה טרמה". אתר האינטרנט הרשמי של טלזה טרמה (באיטלקית) מדיה וקבצים בנושא טלזה טרמה בוויקישיתוף מסמכים הנוגעים למשאל העם (באיטלקית)
סולייוב

סולייוב (בפולנית: Sulejów) היא עיירה במחוז פיוטרקוב שבפרובינציית לודז' בפולין, על גדות נהר פיליצה, בה התקיימה עד השואה קהילה יהודית גדולה. סולייוב נוסדה בסוף המאה ה-13, ומשך מאות בשנים הייתה רכושו של מנזר מקומי. באמצע המאה ה-17 נגרם לעיירה נזק רב כתוצאה מפלישת השוודים לאזור. יהודים התיישבו בעיירה רק בסוף המאה ה-18, עם ביטול האיסור על מגורי יהודים בה. במהלך המאה ה-19 גדלה האוכלוסייה היהודית בעיירה, והקהילה המקומית נעשתה לקהילה עצמאית ונפרדת מקהילת פיוטרקוב טריבונלסקי. לקראת סוף אותה מאה נמנו ביישוב 1,881 יהודים. בשנת 1872 הופצה בעיירה עלילת דם לפיה היהודים העלימו נערה כדי להקיז את דמה לאפיית מצות. חרף מציאת הנערה, נערכו פרעות ביהודי העיירה. בשנת 1913 נערכו פרעות נוספות ביהודי העיירה. בין מלחמות העולם התגוררו בעיירה כ-600 משפחות יהודיות, והתקיימה בה פעילות ציונית ופעילות של הבונד. בתקופה זו סבלו יהודי העיירה מחרם פולני על עסקיהם. עם פרוץ מלחמת העולם השנייה הגיעו לעיירה פליטים יהודים רבים מיישובי הסביבה. במהלך הפצצות הגרמנים על העיירה עלו באש רוב בתי היהודים בה, וכן נשרף בית הכנסת המקומי. הניצולים מההפצצה נמלטו ליערות הסביבה, וחלקם שבו בהמשך לעיירה, ומצאו בה את הכוחות הגרמניים. עד יולי 1942 עוד נמנו בעיירה 1,577 יהודים, חלקם פליטים. ב-15 באוקטובר 1942 גורשו כל יהודי היישוב לגטו פיוטרקוב טריבונלסקי, תוך ירי בחלק מהיהודים במהלך האקציה והגירוש. משם שולחו יהודי העיירה למחנה ההשמדה טרבלינקה יחד עם יתר יושבי הגטו כעבור מספר ימים. מדיה וקבצים בנושא סולייוב בוויקישיתוף אתר האינטרנט הרשמי של סולייוב סולייוב באתר מרכז מורשת יהדות פולין "סולייוב", באתר השטעטל הווירטואלי "סולייוב", באתר JewishGen (באנגלית) יולנטה קריימר, סולייוב, אנציקלופדיה של המחנות והגטאות (כרך II, חלק A, עמ' 325–327), מוזיאון ארצות הברית לזכר השואה והוצאת אוניברסיטת אינדיאנה, בלומינגטון ואינדיאנפוליס (באנגלית) סולייוב (לודז, פולין), דף שער בספרייה הלאומית
שתאי אדום-מקור

שתאי אדום-מקור או שתאי מצוי (שם מדעי: Quelea quelea) הוא מין של ציפור קטנה ממשפחת האורגיים החי ומעופף בלהקות ענקיות על פני אפריקה המזרחית. זוהי ציפור קטנה בגודלה. אורכה רק 11–13 ס"מ ומשקלה 15–20 גרם. בעונת הרבייה, לזכר "מסכה" שחורה ומקור גדול ואדום שנתן לו את שמו, ובשאר הזמן הפנים בהירות יותר עם מקור אפור. הראש כתום, החזה אפור והבטן בהירה עם כנפיים חומות מפוספסות מעט. ראש הזכר בעל נוצות פרועות מעט. הנקבה דומה לזכר אך מקורה צהוב בעונת הרבייה. השתאי נחשב לעוף הבלתי מבוית בעל מספר הפרטים הגדול ביותר בכדור הארץ, כאשר לאחר הרבייה מגיעה אוכלוסיית השתאי לעיתים לשיא של 1.5 מיליארד פרטים. השתאי ידוע במעופיו בלהקות ענקיות המונות מיליוני פרטים ויכולות לעבור 5 שעות עד שלהקה תסתיים להופיע. הם מעופפים ברחבי ערבות העשב והסוואנות של אפריקה שמדרום לסהרה, כולל בערים אנושיות, בחיפוש אחר מים וכן זרעים וחרקים שונים לאכול. מין זה ידוע כמזיק גדול ביותר לחקלאים באפריקה ויכול לכלות מיליוני דגנים בשנה באפריקה ולגרום לאנשים רבים לרעוב. מדינות אפריקה מנסות להרוג כמה שיותר ציפורים. כ-150 מיליון ציפורים נקטלות במהלכי התגובה של הממשלות לציפורים, אך זה לא משפיע כלל על מספרם העצום. כשכפריים שומעים על מתקפת ציפורים הם חופרים בור ליד עץ עם קיני שתאים, שמים זיקוקי דינמיט וכך הורגים את הציפורים הקטנות שבקן. הנבלות שלהם משמשים אז מאכל לכלבים ולחזירים. השתאים המתקהלים (קרויות כך עקב מנהגם לשתות מים כל יום), מושכים עליהם מגוון של טורפים, רובם מעופפים, כמו עיטים, בזיים, אנפות, חסידות, לבלרים, דורסי לילה, כחלים, שלדגים, קלאויים, עורבים וחנקנים ועל הקרקע הם נטרפים על ידי נחשים, לטאות ויונקים טורפים כמו חתולים, תנים ואף מכרסמים. בנוסף על ההתקהלות הגדולה שלהם הם גם מקננים בחבורות ענקיות עם קינים די צמודים אחד לשני. לעיתים העצים נופלים לקרקע מרוב השתאים. מדיה וקבצים בנושא שתאי אדום-מקור בוויקישיתוף שתאי אדום-מקור, באתר ITIS (באנגלית) שתאי אדום-מקור, באתר NCBI (באנגלית) שתאי אדום-מקור, באתר Animal Diversity Web (באנגלית) שתאי אדום-מקור, באתר Internet Bird Collection (באנגלית) שתאי אדום-מקור, באתר GBIF (באנגלית) שתאי אדום-מקור בwhat-when-how שתאי אדום-מקור באתר הרשימה האדומה של IUCN ערך זה הוא קצרמר בנושא עופות. אתם מוזמנים לתרום לוויקיפדיה ולהרחיב אותו.
אורג הכף

אורג הכף (שם מדעי: Ploceus capensis) הוא מין מהסוג אורג שבמשפחת האורגיים המצוי רק בדרום אפריקה ומכאן שמו. אורכו 17 ס"מ והוא בעל נוצות בצהוב-זית כהה עם מקור דמוי חרוט וארוך. הראש כתום עם גרון כתום כהה והכנפיים ירקרקות-צהובות. הנקבות דומות לזכרים אך צבען בהיר יותר וצבע בטנן לבן. האורג הוא עוף המצוי בדרומה של אפריקה בערבות עשב, שיחייה, גדות נהר וחורש דרום אפריקני מסוג Fynbos והוא אנדמי לדרום אפריקה. הוא מקנן בחבורות גדולות בין העצים על ענפי עצים כמו ערבה, אקליפטוס ולעיתים דקלים וכן בין דגניים גבוהים. האורג מבצע קשר מסובך העשוי מעשבים על ענף, מפתח זה ייתלה הקן בעל החלק המוארך עד למטה. הזכר משתמש במקורו הארוך כדי להשחיל את העשבים אחד בשני עד שייווצר קן גדול בו יכולים להיכנס יצורים עד לגודל האורג והכניסה אליו מלמעלה תהיה קשה. הם חיים יחד במושבות ותוקפים אוכלי ביצים פוטנציאלים כמו עורבים, סנאים או נחשי ביצים. כמו כן הקינים בעלי פתחים קטנים המונעים מטפילי קנים כמו קוקיית דידריק להיכנס לתוכו. אלו ציפורים רעשניות הניזונות בעיקר מזרעים, עלים קטנים, דגנים וחרקים על פני הקרקע ובאוויר. מדיה וקבצים בנושא אורג הכף בוויקישיתוף אורג הכף, באתר ITIS (באנגלית) אורג הכף, באתר NCBI (באנגלית) אורג הכף, באתר Animal Diversity Web (באנגלית) אורג הכף, באתר GBIF (באנגלית) אורג הכף, באתר Showme אורג הכף באתר הרשימה האדומה של IUCN ערך זה הוא קצרמר בנושא עופות. אתם מוזמנים לתרום לוויקיפדיה ולהרחיב אותו.
עורב עב-מקור

עוֹרֵב עַב־מָקוֹר (שם מדעי: Corvus crassirostris) הוא מין של עורב החי בקרן אפריקה והוא ציפור השיר הגדולה ביותר בעולם. עורב עב־מקור הוא העורב וציפור השיר הגדולה בעולם. אורכו מגיע ל־60–64 סנטימטרים ומשקלו עד ל־1.5 קילוגרם. הוא דומה מאוד למין עורב לבן־עורף (Corvus albicollis) המצוי מעט יותר דרומה ממנו, אך מאוד דומה לו. הוא בעל נוצות כהות ביותר, מקור שחור ועבה עם קצה לבן (ממנו קיבל את השם) ועליו חריצים קטנים. העורף לבן ושאר הגוף שחור. שני המינים דומים במראה. לעורב זה קול צורם ונמוך יותר משאר העורביים ובשבי חלק מהעורבים הצליחו לחקות עופות אחרים. עורב זה מצוי באתיופיה, אריתריאה וסומליה ומצוי בעיקר ברמת אתיופיה ורמות והרים בגובה 1,500-3,400 מטר. כמו שאר העורבים גם העורב עב־המקור הוא אוכל-כול הניזון מזחלי חרקים, חיפושיות זבל, שאריות בשר ופגרים ומזון המגיע מהאדם. הם גם נוברים בגללים כדי לחלץ זחלי חיפושיות זבל וניזונים גם מזרעים. העורבים מקננים על העצים והמצוקים באזור מחייתם. הם מטילים בקן 3–5 ביצים. מדיה וקבצים בנושא עורב עב-מקור בוויקישיתוף עורב עב-מקור, באתר ITIS (באנגלית) עורב עב-מקור, באתר NCBI (באנגלית) עורב עב-מקור, באתר Animal Diversity Web (באנגלית) עורב עב-מקור, באתר Internet Bird Collection (באנגלית) עורב עב-מקור, באתר GBIF (באנגלית) עורב עב־מקור באתר הרשימה האדומה של IUCN
עורב אפור-צוואר

עורב אפור-צוואר (שם מדעי: Picathartes oreas) הוא מין של ציפור שיר גדולה ממשפחת הפיקטרטיים (Picathartidae) המצוי רק ביערות אפריקה המערבית. ישנו מין נוסף אחד בלבד בסוג, עורב קירח-ראש. מין זה כמו קרובו מצוי בסכנה בטבע. למרות שמו הוא כלל אינו קשור למשפחת העורביים. עורב מגיע לאורך 33–38 ס"מ ולמשקל 200–250 גרם. הוא דומה לקרובו במראהו אך בעל עורף אדום עם צוואר לבן וראש שחור בעל לחיים לבנות ומקור ארוך ושחור. הבטן לבנה והכנפיים והזנב שחורים והרגליים ארוכות וגבוהות ועוזרות לעורב לנוע במהירות על קרקע היער. הראש חשוף מנוצות כמעט לגמרי עם צידי מקור כחולים בוהקים וחזה בצבע צהוב לימון. הוא מצוי ביערות מערב אפריקה בניגריה, קמרון, גינאה המשוונית, דרום מערב גבון והאי ביאוקו. הוא משוטט על קרקע יערות הגשם ומחפש פירות וזרעים וחרקים שונים, בייחוד חרקים הבורחים מנמלי לוחמה והוא מעופף בין השיחים והענפים הנמוכים ביחידות או בזוג ורק לעיתים נדירות בקבוצות גדולות יותר. עורב זה הוא מונוגומי ומטיל ביצים על בסיס מוצק בקן אותו הוא מכין מבוץ מתקשה. הגוזלים הבוקעים מתבגרים ועוזבים כעבור חודש בקן. המין מצוי בסכנת הכחדה בטבע עקב כריתת יערות וציד, ותוכניות שימור רבות הוכנו עבור מין זה. הוא נחשב לעוף פופולרי מבינת התצפיתנים של מערב אפריקה וכן סמל לתיירות אקולוגית באזורו. מדיה וקבצים בנושא עורב אפור-צוואר בוויקישיתוף עורב אפור-צוואר, באתר ITIS (באנגלית) עורב אפור-צוואר, באתר NCBI (באנגלית) עורב אפור-צוואר, באתר Animal Diversity Web (באנגלית) עורב אפור-צוואר, בבסיס הנתונים ARKive (באנגלית) עורב אפור-צוואר, באתר GBIF (באנגלית) עורב אפור-צוואר באתר הרשימה האדומה של IUCN
עורב צבוע

עוֹרֵב צָבוּעַ (שם מדעי: Corvus albus) הוא מין של עורב המצוי באפריקה ובעל צבעים כהים עם חזה לבן. המין מזכיר מאוד את עורב הנבלות (Corvus corone) מאירופה. הוא מגיע לאורך 46–52 ס"מ, מוטת כנפיים של 85–98 ס"מ ולמשקל של 520 גרם. הוא בעל נוצות שחורות עם מקור גדול ושחור, ראש מצויץ וכן נוצות סנטר מצויצות וצוואר קצר מאוד עם חזה ועורף לבנים וכנפיים ובטן שחורים. המין מצוי ברחבי אפריקה באזורים צחיחים וכן בערבות העשב. הוא מצוי מסנגל, סודאן, סומליה ואריתריאה ומדרים עד כף התקווה הטובה, מדגסקר, ארכיפלג קומורו, איי אלדברה, זנזיבר, פמבה והאי ביאוקו. מין זה מצוי גם בקרבה גדולה מאוד ליישובי האדם, אך יכול לחיות גם בשטחי בר, כמו באריתריאה. העורבים מעופפים בזוגות או בקבוצות קטנות, אך בשעת אוכל יימצאו בקבוצות נרחבות יותר. הם מחפשים טרף קטן כמו חרקים, עכבישים, זוחלים קטנים, מכרסמים, ציפורים קטנות וביציהם וכן ניזונים מבוטנים, אגוז אדמה, פירות ושאריות של האדם ומפגרים. הם יתקיפו גם עופות דורסים שהם רואים כמו חיוויאי ושלך אך לא את הדיות. המין מקנן על עצים גבוהים ומבודדים או על עמודי טלפון ושני המינים בונים קן ומטילים 3–6 ביצים. מדיה וקבצים בנושא עורב צבוע בוויקישיתוף עורב צבוע, באתר ITIS (באנגלית) עורב צבוע, באתר NCBI (באנגלית) עורב צבוע, באתר Animal Diversity Web (באנגלית) עורב צבוע, באתר GBIF (באנגלית) עורב צבוע באתר הרשימה האדומה של IUCN
Tatran

Tatran (בעברית "טאטרן" ולא תתרן) הוא הרכב פיוז'ן-רוק אינסטרומנטלי ישראלי הפועל מאז 2011. ההרכב הוקם ב-2011 על ידי אופיר בינימינוב (גיטרה בס), תמוז דקל (גיטרה חשמלית) ודן מאיו (תופים). ב-2014 הוציא ההרכב את אלבום הבכורה שלו "Shvat". האלבום כולל 10 קטעים מקוריים לצד גרסת כיסוי לשיר Strawberry Fields Forever של הביטלס (שאף נכנסה לפלייליסט של גלגלצ). מאז הופיעה הלהקה בעשרות מועדונים ואולמות מלאים ברחבי הארץ, לרבות פסטיבל אינדינגב, פסטיבל יערות מנשה, פסטיבל הג'אז באילת ועוד. האלבום זכה לביקורות חיוביות ואוהדות ברחבי העולם וטיפס למקומות הראשונים בדירוג הפופולריות של האתר Bandcamp בקטגוריות Jazz, Instrumental ו-Post-Rock. ביוני 2015 הוציא ההרכב אלבום הופעה חיה בשם "Soul Ghosts". האלבום כולל חמישה קטעים חדשים לצד קטעים שיצאו קודם לכן באלבום הקודם. ההרכב הופיע בפסטיבלי מוזיקה רבים ברחבי העולם, בין היתר ב-State-X New Forms שבהאג, הולנד בבמה המרכזית, לצד אמנים כמו Snarky Puppy ומארק ג'וליאנה (לשעבר אבישי כהן טריו), בפסטיבל Oppikoppi שבדרום אפריקה וב-Kaunas Jazz Festival. ביוני 2017 הוציא ההרכב אלבום אולפן שני בשם "No Sides". ב-2018 יצא אלבום נוסף בשם "Foresee". בין קטעי האלבום נכללו גרסאות אולפן לחמשת הקטעים מ-Soul Ghosts שלא הופיעו באלבום הלהקה הראשון. הלהקה היא פאוור טריו (שלישיית גיטרה-בס-תופים). השלישייה מנגנת מוזיקה אינסטרומנטלית בשילוב אלמנטים של ג'אז-פיוז'ן, מוזיקה אלקטרונית, רוק מתקדם, מטאל ומוזיקה קלאסית. (2014) Shvat (2017) No Sides (2018) Foresee (2020) Two Days עם אייל תלמודי (2020) On Hold עם עדן לדין (2024) Evermore (2015) Soul Ghosts Space Out באתר YouTube Anar באתר YouTube Strawberry Fields Forever באתר YouTube WW III באתר YouTube Glance באתר YouTube Growing Apart באתר YouTube Eyes באתר YouTube אופיר בינימינוב - גיטרה בס תמוז דקל - גיטרה חשמלית דן מאיו - תופים אתר האינטרנט הרשמי של Tatran (באנגלית) Tatran, ברשת החברתית פייסבוק Tatran, ברשת החברתית אקס (טוויטר) Tatran, ברשת החברתית אינסטגרם Tatran, סרטונים בערוץ היוטיוב Tatran, באתר אפל מיוזיק (באנגלית) Tatran, באתר ספוטיפיי Tatran, באתר MusicBrainz (באנגלית) Tatran, באתר דיזר Tatran, באתר Discogs (באנגלית) Tatran, באתר Songkick (באנגלית) Tatran, באתר בנדקמפ Tatran, באתר טיידל (באנגלית) Tatran באתר פרוג-ארכייבס. (אנגלית) בן שלו, שלישיית "טאטרן" מצליחה לטלטל את הסירה, באתר הארץ, 7 בנובמבר 2014 עידו שחם, ראיון עם TATRAN: בתוך תבשילים מעניינים, באתר המאזין, ה-11 בדצמבר 2014. מיכאל רורברגר, בא בלילה: הבאזז המוצדק של Tatran, באתר הארץ, 23 בדצמבר 2012 בן שלו, האלבום החדש של "טאטרן" שכלתני יותר מאשר רגשי, באתר הארץ, 4 בפברואר 2016 מיכאל רורברגר, בא בלילה: הבאזז המוצדק של Tatran, באתר הארץ, 23 בדצמבר 2012 ""לדן תופים לעומת זאת היה מין מסע של רוק כבד, פרוגרסיב, מטאל ופיוז'ן, שהובילו דווקא לתקופה של ג'אז של כמה שנים, שם הוא גילה את הגרוב, הפ׳אנק, וניגן המון גרובים וביטים במשך תקופה ארוכה"."
סקיילייק

סְקַיילֵייק (באנגלית: Skylake) הוא שם קוד של אינטל לדור השישי של מיקרו-ארכיטקטורה עבור סדרת המעבדים "Core". סקיילייק הוכרזה רשמית באוגוסט 2015 כיורשת למיקרו-ארכיטקטורה "Broadwell". סקיילייק היא השלב "Tock" במתודולוגיית "Tick-Tock" שבה השלב השני (Tock) הוא שלב של מזעור וייעול רכיבים של ארכיטקטורה קיימת (Tick), ומשתמשת בארכיטקטורת 14 ננומטר כקודמתה, Broadwell. הדור המחודש יותר שבא אחריו הוא קופי לייק, יצאה לשוק במחצית השנייה של 2017 והוחלף על ידי רוקט לייק בתחילת 2021 שהוחלף עלי ידי אלדר לייק בשנת 2022. אסף גלעד, "מעבד סקיילייק שפותח בישראל יצר אפקט וואו בתעשייה", באתר כלכליסט, 2 בספטמבר 2015 הראל עילם, השמיים אינם הגבול: אינטל חשפה מעבדי Skylake חדשים, באתר כלכליסט, 5 באוגוסט 2015 ערך זה הוא קצרמר בנושא מחשבים. אתם מוזמנים לתרום לוויקיפדיה ולהרחיב אותו.
מל מרטין

מלאני ג'יין "מל" מרטין (באנגלית: Melanie Jayne "Mel" Martin; נולדה ב-1947) היא שחקנית אנגלייה. מרטין הופיעה בתוכניות טלוויזיה בריטיות רבות בהן "משפחת פאליסר", "Love for Lydia", "ברז'רק", "כסו את פניה", "לאבג'וי", "המפקח מורס", "על שוטים ואנשים", "קדפאל", "When the Boat Comes In", "רציחות במידסומר" וב-"A Touch of Frost". בקולנוע השתתפה בסרטים "Quincy's Quest" (מ-1979), "הטרדה מינית" (1987), "צייד לבן, לב שחור" (1990) וב"גן החצות של טום" (1999). מרטין כיכבה בתפקיד פיונה סמסון, סוכנת כפולה ואשתו של ברנרד סמסון (בגילומו של איאן הולם) בעיבוד הטלוויזיוני של הטרילוגיה מאת לן דייטון שכללה את "משחקון ברלין", "מערכת מקסיקו" ו"משחק לונדון". שם הסדרה היה "Game, Set, and Match". בסרט הביוגרפי "Darlings of the Gods" היא גילמה את דמותה של השחקנית ויוויאן לי לצדו של אנתוני היגינס ששיחק בתפקיד לורנס אוליבייה. יחד עם בעלה השחקן ג'ון דאטין הופיעה מרטין פעמים אחדות על המסך. בפברואר 1995 שיחקו בפרק "Branded" בסדרה הרפואית "חדר מיון" בו היא גילמה את גברת ג'קסון ודאטין שיחק בתפקיד טרנסווסטיט שהיה בעלה לשעבר. לוסי דייוויס הצעירה שיחקה בתפקיד בתה. בפרק "Troubled Waters" בסדרה "Heartbeat", הופיעה מרטין בתפקיד אורח לצדו של בעלה ששיחק בתפקיד קבוע בסדרה כסמל ג'ורג' מילר, אבל השניים לא נראו יחד על המסך. בין השנים 1980 ו-1982 הייתה מרטין נשואה לפול רידלי. היא נשואה לשחקן ג'ון דאטין אותו הכירה כשצילמו יחד סרט טלוויזיה, עיבוד לספר "Talking to Strange Men" מאת רות רנדל. מל מרטין, במסד הנתונים הקולנועיים IMDb (באנגלית) They went to Cornwall with Poldark, Yorkshire with Heartbeat... now this acting couple are going to Brighton - just to 'have some fun', DailyMail, 5 July 2011
משפט השלמות של גדל

משפט השלמות, אותו הוכיח קורט גדל בעבודת הדוקטורט בשנת 1929, הוא אחד המשפטים היסודיים בלוגיקה מתמטית. המשפט קושר שתיים מן הדרכים היסודיות לטיפול המתמטי במושגים של אמת ושקר, נכון ולא נכון: הנכונות של טענה בכל מודל למערכת אקסיומות, לעומת האפשרות לבנות הוכחה מתוך האקסיומות. לפי משפט השלמות, כל טענה שהיא נכונה - בכל מודל של מערכת אקסיומות נתונה - ניתן להוכיח באופן פורמלי מתוך מערכת האקסיומות. בניסוח אחר, לכל תורה עקבית קיים מודל. הוכחת משפט השלמות היא קונסטרוקטיבית, כלומר מראה כיצד ניתן לבנות מודל זה, ומתקבל שהוא בן מנייה אם מערכת האקסיומות של התורה סופית, וגודלו אינו עולה על גודלה של מערכת האקסיומות, אחרת. משפט הפוך למשפט השלמות הוא משפט הנאותות, שקובע כי אם ניתן להוכיח טענה כלשהי ממערכת אקסיומות נתונה, אזי טענה זו נכונה בכל מודל של מערכת זו. גרסה פופולרית (ושגויה) של משפט האי-שלמות הראשון של גדל קובעת ש"בכל תורה קיימת טענה אמיתית שאינה ניתנת להוכחה". משפט השלמות סותר במפורש את הניסוח הזה: כל משפט שהוא אמיתי (בכל מודל), ניתן להוכחה. אכן, לפי משפט האי-שלמות קיימת בתורה (חזקה מספיק, דהיינו אריתמטית, אפקטיבית ועקבית) נוסחה שאינה ניתנת להוכחה (וגם לא לסתירה) – אבל אין זה נכון שנוסחה זו נכונה בכל מודל. אדרבא, לפי משפט השלמות, קיים מודל עקבי שבו היא נכונה, וקיים מודל עקבי שבו היא אינה נכונה. כאמור, משפט השלמות קובע כי אם טענה נכונה בכל מודל של תורה כלשהי, אז ניתן להוכיח את הטענה מתוך תורה זו. נראה כי המשפט שקול לטענה כי לכל תורה עקבית קיים מודל. בכיוון אחד, אם משפט השלמות מתקיים, ואם בשלילה קיימת תורה עקבית שאין לה מודל, אז תנאי משפט השלמות מתקיים באופן ריק עבור תורה זו: כל טענה נכונה בכל המודלים שלה (שהרי אין כאלו). ממשפט השלמות נקבל שניתן להוכיח מתורה זו כל טענה, ובפרט ניתן להוכיח בה טענה ושלילתה, ולכן היא אינה עקבית, בסתירה להנחה. בכיוון השני, נניח כי לכל תורה עקבית יש מודל. אם נניח בשלילה כי משפט השלמות לא מתקיים, אז קיימת תורה עקבית T {\displaystyle T} וטענה ϕ {\displaystyle \phi } , כך ש- ϕ {\displaystyle \phi } נכונה בכל המודלים של T {\displaystyle T} , אולם ϕ {\displaystyle \phi } לא ניתנת להוכחה מ- T {\displaystyle T} . ממשפט הנאותות נקבל שגם שלילתה של ϕ {\displaystyle \phi } אינה ניתנת להוכחה מ- T {\displaystyle T} (כיוון ש- ϕ {\displaystyle \phi } עצמה מתקיימת בכל המודלים של T {\displaystyle T} , ואנו יודעים שקיים לפחות מודל אחד כזה), ולכן אפשר להרחיב את T {\displaystyle T} על ידי הוספת השלילה של ϕ {\displaystyle \phi } אליה כאקסיומה חדשה, ו- T {\displaystyle T} עדיין תישאר עקבית. עתה, מכיוון ש- ϕ {\displaystyle \phi } מתקיימת בכל המודלים של T {\displaystyle T} , אז נקבל שלתאוריה החדשה שקיבלנו אין מודלים כלל, וזו סתירה לכך שהיא עקבית. משפט השלמות של גדל, באתר MathWorld (באנגלית) ערך זה הוא קצרמר בנושא מתמטיקה. אתם מוזמנים לתרום לוויקיפדיה ולהרחיב אותו.
אלמנה עדנית

אלמנה עדנית או שִׁחֵר (שם מדעי: Vidua paradisaea) היא ציפור בעלת זנב ארוך ממשפחת האלמנתיים החיה במזרח אפריקה. מין זה קיבל את שמו בזכות זנבו הארוך והמפואר, המזכיר את זנבות העופות ממשפחת העדניים. אורכה של האלמנה העדנית 36 ס"מ, אורך הזנב כ-15 ס"מ. רוב הגוף שחור, החזה כתום, הבטן והעורף צהובים בהירים. המקור גדול וחרוטי, והזנב ארוך ובעל בליטה מעוגלת בקצהו. ניצוי ייחודי זה קיים רק בעונת הרבייה; בשאר השנה, הזכרים בעלי מראה פשוט, ודומים לנקבות: רוב הגוף אפור ומנומר בפסים שחורים, הראש מפוספס והמקור אפור. האלמנה מצויה בטבע ממזרח דרום סודאן ודרומה עד אנגולה. האלמנות העדניות חיות בערבות עשב וסוואנות, ולא באזורים מדבריים או ביערות גשם סבוכים. אלה ציפורים קטנות החיות בין הענפים ותרות אחרי חרקים וזרעים בשעות היום. כמו רוב מיני האלמנות, זהו מין טפילי, שמטיל את ביציו בקינים של מיני עופות אחרים (כמו פטיה ירוקת כנף, Pytilia melba). הזכרים יודעים לחקות את קריאתן של הפטיות, וכך הנקבות מצליחות לחמוק אל הקן ולהטיל בו את הביצים. כמו מרבית המינים הטפילים[דרוש מקור], גוזליהן גדולים יותר מגוזלי המין המארח, והסיכויים שלהם לשרוד גדול יותר. עם זאת, הגוזלים אינם מסלקים ביצים אחרות מהקן כמו שעושות הקוקיות לעופות אחרים. הציפור נפוצה מאוד ומצב שימורה הוא ללא חשש. מדיה וקבצים בנושא אלמנה עדנית בוויקישיתוף אלמנה עדנית, באתר ITIS (באנגלית) אלמנה עדנית, באתר NCBI (באנגלית) אלמנה עדנית, באתר Animal Diversity Web (באנגלית) אלמנה עדנית, באתר האנציקלופדיה של החיים (באנגלית) אלמנה עדנית, באתר Internet Bird Collection (באנגלית) אלמנה עדנית, באתר GBIF (באנגלית) אלמנה עדנית באתר הרשימה האדומה של IUCN שִׁחֵר במילון בעלי חיים: נכר (תשל"ב), 1972, באתר האקדמיה ללשון העברית ערך זה הוא קצרמר בנושא עופות. אתם מוזמנים לתרום לוויקיפדיה ולהרחיב אותו.